## Pravilnik o sustavu brzog uzbunjivanja za hranu i hranu za životinje

### NN 86/2012 (27.7.2012.), Pravilnik o sustavu brzog uzbunjivanja za hranu i hranu za životinje

86 27.07.2012 Pravilnik o sustavu brzog uzbunjivanja za hranu i hranu za životinje

MINISTARSTVO POLJOPRIVREDE

1977

Na temelju članka 47. stavka 3. Zakona o hrani (»Narodne novine« br. 46/07, 84/08, 55/11), ministar poljoprivrede donosi

PRAVILNIK

O SUSTAVU BRZOG UZBUNJIVANJA ZA HRANU I HRANU ZA ŽIVOTINJE

I. OPĆE ODREDBE

Predmet Pravilnika

Članak 1.

(1) Ovim se Pravilnikom propisuje organizacija i upravljanje nacionalnim sustavom brzog uzbunjivanja za hranu i hranu za životinje (u daljnjem tekstu: HR RASFF).

(2) Pravilnikom se propisuje način komunikacije HR RASFF sustava iz stavka 1. ovoga članka sa sustavom brzog uzbunjivanja za hranu i hranu za životinje Europske unije (u daljnjem tekstu: EU RASFF).

Područje primjene

Članak 2.

(1) Ovaj se Pravilnik primjenjuje u slučaju incidenta ili potencijalnog incidenta vezano uz sigurnost hrane odnosno hrane za životinje.

(2) Ovaj se Pravilnik primjenjuje u slučaju:

– kada je utvrđena opasnost vezano uz hranu odnosno hranu za životinje;

– kada je utvrđena opasnost vezano za materijale koji dolaze u kontakt s hranom;

– kada nije utvrđena opasnost vezano uz hranu odnosno hranu za životinje, ali postoje relevantni znanstveni podaci koji ukazuju na vezu između konzumacije hrane odnosno hrane za životinje i pojave štetnih učinaka na zdravlje ljudi i/ili životinja;

– primjene načela predostrožnosti u skladu s člankom 7. Zakona o hrani.

Značenje pojmova

Članak 3.

Za potrebe ovoga Pravilnika primjenjuju se sljedeći pojmovi:

1. »Dodatne obavijesti« su obavijesti kojima KT kontinuirano obavještavaju NKT i obrnuto, odnosno kojima se dostavljaju dodatni podaci vezano uz incident ili potencijalni incident koji je predmet službene obavijesti. Dodatne obavijesti dostavljaju se elektroničkim putem na obrascu iz alineje 4. stavka 2. članka 7. ovoga Pravilnika;

2. »Incident« je okolnost ili događaj koji se odnosi na prepoznavanje opasnosti koja predstavlja rizik za zdravlje ljudi i/ili životinja te se može smatrati:

– događajem koji potencijalno može imati štetan utjecaj na zdravlje ljudi i/ili životinja kao rezultat konzumacije hrane odnosno hrane za životinje;

– otkrivanjem kontaminirane hrane odnosno hrane za životinje čija konzumacija ili kontakt sa istom može uzrokovati pojavu bolesti ljudi i/ili životinja;

– otkrivanjem ozbiljne bolesti ljudi i/ili životinja koja može biti povezana s konzumacijom hrane odnosno hrane za životinje;

– biološkom, kemijskom ili fizikalnom kontaminacijom hrane odnosno hrane za životinje;

– utvrđivanjem poslovanja s hranom odnosno hranom za životinje nesukladnog s odredbama propisa o hrani i hrani za životinje, a koje može predstavljati opasnost za zdravlje ljudi i/ili životinja;

3. »Kontakt točka (KT)« je imenovana kontakt točka u tijelima i institucijama koje su uključene u HR RASFF sustav;

4. »Nacionalna kontakt točka (NKT)« je središnja kontakt točka koja upravlja i koordinira HR RASFF sustavom i koja je kontakt točka prema Europskoj komisiji koja upravlja EU RASFF sustavom; NKT u HR RASFF sustavu je Uprava sigurnosti hrane i fitosanitarne politike Ministarstva poljoprivrede (NKT USHFP);

5. »Nadležno tijelo« je Ministarstvo poljoprivrede koje je središnje tijelo državne uprave nadležno za sigurnost, higijenu i kakvoću hrane i hrane za životinje i organizaciju službenih kontrola te predstavlja kontakt točku prema Europskoj komisiji;

6. »Obavijest o incidentu ili potencijalnom incidentu« je obavijest kojom izvori obavijesti iz članka 4. ovoga Pravilnika obavještavaju NKT o incidentu ili potencijalnom incidentu vezano uz hranu odnosno hranu za životinje; Obavijest o incidentu ili potencijalnom incidentu dostavlja se elektroničkim putem na obrascu iz 1. alineje, stavka 2., članka 7. ovoga Pravilnika;

7. »Obavijest za EU RASFF« je obavijest koju NKT dostavlja Europskoj komisiji, a koja sadrži podatke vezano uz hranu odnosno hranu za životinje ili materijale koji dolaze u kontakt sa hranom, koja je predmet službene obavijesti u HR RASFF sustavu i koja je podrijetlom iz Hrvatske, druge države članice EU ili treće zemlje, a za koju postoji mogućnost da se nalazi na tržištu EU ili tržištu druge zemlje članice mreže. Obavijest za EU RASFF dostavlja se sukladno pravilima Europske komisije;

8. »Opasnost« je biološki, kemijski ili fizikalni čimbenik u hrani i hrani za životinje te materijalima i predmetima koji dolaze u kontakt s hranom ili stanje hrane i hrane za životinje koji može uzrokovati štetno djelovanje na zdravlje;

9. »Opoziv« je uklanjanje zdravstveno neispravne hrane odnosno hrane za životinje s tržišta uključujući hranu odnosno hranu za životinje koja je distribuirana do krajnjeg potrošača te stoga uključuje komunikaciju s potrošačima;

10. »Povlačenje« je uklanjanje zdravstveno neispravne hrane odnosno hrane za životinje s tržišta uključujući povlačenje iz maloprodaje. Povlačenje se provodi kada se utvrdi da je hrana odnosno hrana za životinje zdravstveno neispravna te se može utvrditi da je ista u potpunosti u lancu distribucije i nije došla do krajnjeg potrošača;

11. »Inicijalna procjena rizika« je procjena rizika u roku od 3 sata, a podrazumijeva prva dva koraka procjene rizika (identifikacija opasnosti, karakterizacija opasnosti) te preporuku temeljenu na dostupnim podacima;

12. »RASFF« (eng. Rapid Alert System for Food and Feed) je sustav brzog uzbunjivanja za hranu i hranu za životinje u Europskoj uniji koji je uspostavljen kao mreža za izvještavanje o izravnom ili neizravnom riziku za zdravlje ljudi koji potječe od hrane odnosno hrane za životinje;

13. »EU RASFF obavijest« je hitna obavijest, obavijest za informaciju ili obavijest o odbijanju sa granice koju izdaje Europska komisija te dostavlja svim NKT, odnosno svim članicama mreže;

14. »Tijela nadležna za provođenje službenih kontrola« su Ministarstvo poljoprivrede, Ministarstvo zdravlja i Državni inspektorat;

15. »Službena obavijest« je obavijest koju izdaje NKT i dostavlja odgovornoj/im KT u HR RASFF sustavu, a koja se odnosi na incident ili potencijalni incident vezano uz hranu odnosno hranu za životinje i materijale koji dolaze u kontakt s hranom, a može biti »Hitna obavijest« ili »Obavijest za informaciju« sukladno članku 13. stavku 1. ovoga Pravilnika.

Izvori obavijesti

Članak 4.

(1) Obavijest o incidentu ili potencijalnom incidentu vezano uz hranu odnosno hranu za životinje može biti zaprimljena iz nacionalnih ili međunarodnih izvora.

(2) Nacionalna kontakt točka (u daljnjem tekstu: NKT) mora biti obaviještena o incidentu ili potencijalnom incidentu od strane:

– tijela nadležnih za provođenje službenih kontrola;

– Hrvatske agencije za hranu.

(3) Subjekti u poslovanju sa hranom i hranom za životinje (u daljnjem tekstu: SPH) moraju obavijestiti tijela nadležna za provođenje službenih kontrola (KT) odnosno nadležne osobe ovlaštene za provođenje službenih kontrola o incidentu ili potencijalnom incidentu, a koje su u tom slučaju o tome dužne putem svoje KT obavijestiti NKT.

(4) Nadležno tijelo može biti obaviješteno o incidentu ili potencijalnom incidentu od strane:

– nadležnih tijela u drugim državama;

– nacionalnih kontakt točaka za druge sustave (TRACES sustav, RAPEX sustav, INFOSAN i druge slične sustave);

– udruga potrošača;

– drugih.

(5) Službene obavijest iz EU RASFF sustava NKT zaprima od strane Europske komisije.

II. POSEBNE ODREDBE

Članak 5.

(1) HR RASFF sustavom upravlja i koordinira NKT.

(2) Tijela i institucije u HR RASFF sustavu u isti se uključuju putem svojih KT.

(3) HR RASFF se putem NKT uključuje u EU RASFF kojim upravlja Europska komisija.

Članak 6.

(1) NKT zaprima obavijesti o incidentu ili potencijalnom incidentu kroz HR RASFF sustav i RASFF obavijesti od Europske komisije iz EU RASFF sustava, provodi obradu obavijesti, izdaje službene obavijesti koje dostavlja odgovornoj/im KT u HR RASFF sustavu te kada je potrebno dostavlja obavijesti Europskoj komisiji.

(2) NKT prosljeđuje sve obavijesti o incidentu ili potencijalnom incidentu zaprimljene kroz HR RASFF sustav i RASFF obavijesti zaprimljene od Europske komisije iz EU RASFF sustava KT HAH.

(3) KT zaprimaju službene obavijesti od NKT, poduzimaju potrebne kontrolne aktivnosti i/ili mjere i druge aktivnosti u okviru svojih nadležnosti te NKT dostavljaju dodatne obavijesti.

(4) NKT i KT zaprimaju obavijesti te poduzimaju potrebne aktivnosti 24 sata na dan sve dane u godini.

Obrasci za slanje obavijesti u sustavu brzog uzbunjivanja

Članak 7.

(1) NKT izrađuje i ažurira sve obrasce koji se koriste u HR RASFF sustavu.

(2) Obrasci iz stavka 1. ovoga članka su:

– Obrazac za »Obavijest o incidentu ili potencijalnom incidentu«;

– Obrazac za službenu obavijest »Hitna obavijest«;

– Obrazac za službenu obavijest »Obavijest za informaciju«;

– Obrazac za »Dodatne obavijesti«;

– Obrazac »Distribucijska lista«.

(3) Važeće obrasce iz stavka 1. ovoga članka NKT objavljuje na internetskim stranicama Ministarstva poljoprivrede (http://www.mps.hr/).

Označavanje obavijesti u sustavu brzog uzbunjivanja

Članak 8.

(1) Svaka službena obavijest i dodatna obavijest u HR RASFF sustavu mora biti označena jedinstvenom oznakom.

(2) Oznaka iz stavka 1. ovoga članka dodjeljuje se na dva načina:

– Obavijesti zaprimljene iz EU RASFF sustava zadržavaju izvornu oznaku koja se sastoji od oznake godine u kojoj je obavijest izdana te četveroznamenkaste oznake rednog broja obavijesti za Alert notification (hitne obavijesti) i Information notification (obavijesti za informaciju), te kombinacije tri velika latinična slova za Border rejection (obavijesti odbijanja s granice). Svaka dodatna obavijest koja se odnosi na spomenute originalne obavijesti označava se oznakom »dodatak« s pridruženim rednim brojem.

– Službene obavijesti u HR RASFF sustavu kreirane na temelju Obavijesti o incidentu ili potencijalnom incidentu dobivaju oznaku koja se sastoji od oznake godine u kojoj je obavijest izdana, troznamenkaste oznake rednog broja obavijesti kreirane u nacionalnom sustavu te oznake HR. Svaka dodatna obavijest koja se odnosi na spomenutu originalnu obavijest označava se oznakom »dodatak« s pridruženim rednim brojem.

1. HR RASFF

Organizacija

Članak 9.

(1) Nacionalni sustav brzog uzbunjivanja za hranu i hranu za životinje odnosno HR RASFF sustav osigurava kontinuiranu komunikaciju između tijela i institucija uključenih u taj sustav.

(2) HR RASSF sustav osigurava brzi protok informacija i dostavu podataka unutar sustava službenih kontrola te brzo i učinkovito poduzimanje potrebnih kontrolnih aktivnosti i/ili mjera.

(3) Razmjena svih obavijesti i podataka u HR RASFF sustavu odvija se sukladno shematskom prikazu iz Priloga 1. koji je tiskan uz ovaj Pravilnik i njegov je sastavni dio.

Članak 10.

(1) Institucije se uključuju u HR RASFF sustav putem svojih KT, a sustavom upravlja i koordinira NKT.

(2) Komunikacija i razmjena podataka u HR RASSF sustavu odvija se putem elektroničke pošte (e-mail).

(3) U slučaju nefunkcioniranja sustava iz stavka 2. ovoga članka obavijesti i podaci se razmjenjuju putem telefaksa i telefona (uz obavezu naknadnog slanja informacija putem elektroničke pošte).

(4) Svi kontakt podaci NKT objavljuju se na internetskim stranicama Ministarstva poljoprivrede (http://www.mps.hr/).

(5) KT u HR RASFF sustavu su sljedeće:

– KT Uprava veterinarstva, Ministarstvo poljoprivrede (KT UV);

– KT Uprava za sanitarnu inspekciju, Ministarstvo zdravlja (KT USI);

– KT Državni inspektorat (KT DI);

– KT Hrvatska agencija za hranu (KT HAH).

(6) Svi kontakt-podaci za pojedine KT objavljuju se na internetskim stranicama tijela navedenih u stavku 5. ovoga članka.

Postupak zaprimanja obavijesti o incidentu ili potencijalnom incidentu i izdavanja službene obavijesti

Članak 11.

(1) U slučaju incidenta ili potencijalnog incidenta, izvori obavijesti iz članka 4. ovoga Pravilnika o istom moraju bez odgode obavijestiti NKT.

(2) Obavijest o incidentu ili potencijalnom incidentu iz stavka 1. ovoga članka dostavlja se elektroničkim putem na obrascu iz članka 7. stavka 2. alineje 1. ovoga Pravilnika na adresu elektroničke pošte NKT.

(3) Nakon zaprimanja obavijesti o incidentu ili potencijalnom incidentu NKT obrađuje obavijest, te u slučaju potrebe dostavlja KT HAH koja izrađuje inicijalnu procjenu rizika te istu elektroničkim putem dostavlja NKT u roku od 3 sata od zaprimanja obavijesti.

(4) NKT odlučuje o vrsti službene obavijesti koju je potrebno izdati sukladno članku 13. stavku 1. ovoga Pravilnika na temelju jednog ili više navedenog:

– procjene incidenta ili potencijalnog incidenta i/ili

– procjene rizika i/ili

– procjene potrebe poduzimanja kontrolnih aktivnosti i/ili mjera.

(5) NKT u suradnji s odgovornom/im KT mora prikupiti dodatne podatke iz članka 12. ovoga Pravilnika koji se odnose na hranu odnosno hranu za životinje ili materijale koji dolaze u kontakt s hranom koja je predmet obavijesti o incidentu ili potencijalnom incidentu.

(6) Tijekom prikupljanja dodatnih podataka kontinuirano se provodi procjena incidenta ili potencijalnog incidenta.

Dodatni podaci

Članak 12.

(1) NKT i odgovorna/e KT prikupljaju dodatne podatke o hrani odnosno hrani za životinje ili materijalima koji dolaze u kontakt s hranom koja je predmet službene obavijesti.

(2) Dodatni podaci koji se odnose na hranu odnosno hranu za životinje ili materijale koji dolaze u kontakt s hranom koja je predmet obavijesti o incidentu ili potencijalnom incidentu odnose se na:

– hranu odnosno hranu za životinje (vrsta/kategorija hrane ili hrane za životinje, naziv hrane ili hrane za životinje, trgovački naziv, podaci o roku trajanja, podaci o seriji/lotu/pošiljci, vrsta i broj pakiranja, količina, certifikati za uvezenu hranu odnosno hranu za životinje);

– materijale i predmete koji dolaze u neposredan dodir s hranom (naziv proizvoda, podaci o pošiljci, vrsta i broj pakiranja, količina);

– subjekte u poslovanju s hranom ili hranom za životinje (naziv, adresa, telefon, fax), uključujući broj odobrenja odnosno registracije objekta ako je primjenjivo;

– opasnost (biološka, kemijska, fizikalna) i propise koji se odnose na opasnosti;

– rezultate provedenih laboratorijskih ispitivanja;

– podrijetlo hrane odnosno hrane za životinje te podatke o distribuciji (lista distribucije: datumi dostave, količine, oznaka serije/lota/pošiljke, subjekti u poslovanju s hranom odnosno hranom za životinje) uključujući certifikate izvezenih proizvoda;

– prirodu i opseg bolesti povezane s konzumacijom ili kontaktom s hranom odnosno hranom za životinje koja je predmet istrage;

– kontrolne aktivnosti i/ili mjere koje je poduzela osoba ovlaštena za provođenje službene kontrole;

– aktivnosti i mjere poduzete od strane subjekta u poslovanju s hranom odnosno hranom za životinje;

– sve ostale podatke važne za incident.

Službene obavijesti

Članak 13.

(1) Dvije su vrste službenih obavijesti koje izdaje NKT putem HR RASFF sustava:

– »Hitna obavijest« je obavijest koja se odnosi na hranu odnosno hranu za životinje koja predstavlja izravni ili neizravni rizik za zdravlje ljudi, a koja se nalazi na tržištu ili bi se mogla nalaziti na tržištu te je potrebno hitno poduzimanje kontrolnih aktivnosti i/ili mjera.

– »Obavijest za informaciju« je obavijest koja se odnosi na hranu odnosno hranu za životinje za koju je utvrđeno da bi mogla predstavljati rizik za zdravlje ljudi, a koja je stavljena na tržište, ali nije potrebno hitno poduzimanje mjera zato što se hrana više ne nalazi na tržištu ili zato što priroda rizika ne zahtijeva hitno poduzimanje kontrolnih aktivnosti i/ili mjera.

(2) »Dodatna obavijest« je obavijest koja sadrži dodatne podatke iz članka 12. ovoga Pravilnika, a odnosi se na obavijesti iz stavka 1. ovoga članka.

(3) Obavijesti iz stavka 1. i 2. ovoga članka mogu se odnositi i na materijale koji dolaze u kontakt s hranom, ukoliko upotreba takvih materijala u konačnici može predstavljati izravni ili neizravni rizik za zdravlje ljudi putem hrane.

(4) NKT obavijesti iz stavka 1. i 2. ovoga članka dostavlja odgovornoj/im KT u HR RASFF sustavu.

(5) Svrha obavijesti iz stavka 1. i stavka 2. ovoga članka je pružiti informaciju KT kako bi provjerile da li se hrana odnosno hrana za životinje nalazi na tržištu u njihovoj nadležnosti te kako bi mogle poduzeti potrebne kontrolne aktivnosti i/ili mjere.

Članak 14.

(1) U slučaju da je hrana odnosno hrana za životinje koja je predmet službene obavijesti podrijetlom iz države članice EU ili druge članice mreže, ili za koju postoji mogućnost da se nalazi na tržištu EU ili tržištu druge članice mreže, NKT mora u što kraćem roku o tome obavijestiti Europsku komisiju odnosno KT EK.

(2) U slučaju da incident ili potencijalni incident, koji je predmet službene obavijesti, predstavlja javnozdravstveni događaj od nacionalnog ili međunarodnog značaja, NKT mora u što kraćem roku o tome obavijestiti krizni stožer osnovan na temelju članka 49. Zakona o hrani.

Obveze KT u HR RASFF sustavu

Članak 15.

(1) Svaka KT uključena u HR RASFF sustav arhivira sve službene obavijesti u svojim elektroničkim mapama sustava brzog uzbunjivanja.

(2) KT moraju osigurati učinkovito djelovanje mreže unutar svoje nadležnosti.

(3) Svaka KT uključena u HR RASFF sustav mora propisati vlastite komunikacijske procedure o načinu komunikacije s osobama ovlaštenim za provođenje službenih kontrola. Važeće komunikacijske procedure KT dostavlja NKT na uvid.

(4) Svaka KT uključena u HR RASFF sustav mora imenovati osobe zadužene za kontakt, te o tome obavijestiti NKT kao i svim podacima o imenovanim osobama neophodnim za komunikaciju. KT mora osigurati da je uvijek barem jedna od imenovanih osoba dostupna za komunikaciju unutar HR RASFF sustava i o tome redovito obavještavati NKT.

(5) Svaka KT uključena u HR RASFF sustav mora imati jedinstvenu adresu elektroničke pošte namijenjenu za komunikaciju u HR RASFF sustavu, a koja će biti dostupna svim osobama iz stavka 4. ovoga članka.

Postupak u slučaju službene obavijesti »Hitna obavijest«

Članak 16.

(1) Nakon zaprimanja službene obavijesti »Hitna obavijest« odgovorna/e KT moraju istu bez odlaganja, a najkasnije 24 sata od zaprimanja dostaviti nadležnim osobama ovlaštenim za provođenje službenih kontrola sukladno procedurama iz članka 15. stavka 3. ovoga Pravilnika.

(2) Osobe ovlaštene za provođenje službene kontrole moraju poduzeti potrebne kontrolne aktivnosti primjenjujući prikladne kontrolne metode i tehnike te ukoliko je potrebno poduzeti mjere sukladno propisima o hrani odnosno hrani za životinje. O poduzetim kontrolnim aktivnostima i/ili mjerama i svim ostalim dodatno prikupljenim podacima moraju bez odgode obavijestiti nadležnu KT na način propisan u komunikacijskim procedurama iz članka 15. stavka 3. ovoga Pravilnika.

(3) Odgovorna/e KT moraju u okviru svojih nadležnosti kontinuirano dostavljati NKT dodatne obavijesti odnosno moraju kontinuirano i bez odgode obavještavati NKT o svim poduzetim kontrolnim aktivnostima i/ili mjerama i svim ostalim dodatno prikupljenim podacima.

Članak 17.

(1) U slučaju povlačenja s tržišta i/ili opoziva hrane odnosno hrane za životinje u skladu s člankom 21. odnosno 22. Zakona o hrani, SPH o tome mora bez odgode obavijestiti tijela nadležna za provođenje službenih kontrola (KT) odnosno nadležne osobe ovlaštene za provođenje službenih kontrola ili nadležno tijelo.

(2) Odgovorna/e KT moraju bez odgode obavijestiti NKT o slučaju iz stavka 1. ovoga članka.

Postupak u slučaju službene obavijesti
»Obavijest za informaciju«

Članak 18.

(1) Nakon zaprimanja službene obavijesti »Obavijest za informaciju« odgovorna/e KT istu moraju, najkasnije do kraja sljedećeg radnog dana od zaprimanja, dostaviti nadležnim osobama ovlaštenim za provođenje službenih kontrola sukladno procedurama iz članka 15. stavka 3. ovoga Pravilnika.

(2) Nakon zaprimanja obavijesti iz stavka 1. ovoga članka odgovorna/e KT, ako je potrebno, mogu na preporuku NKT ili samostalno odlučiti o poduzimanju kontrolnih aktivnosti i/ili mjera primjenjujući prikladne kontrolne metode i tehnike sukladno propisima o hrani odnosno hrani za životinje. Nadležne osobe ovlaštene za provođenje službene kontrole o poduzetim kontrolnim aktivnostima i/ili mjerama moraju bez odlaganja ili najkasnije do kraja sljedećeg radnog dana obavijestiti nadležnu KT na način propisan u komunikacijskim procedurama iz članka 15. stavka 3. ovoga Pravilnika.

(3) Ukoliko se poduzmu kontrolne aktivnosti sukladno stavku 2. ovoga članka te rezultati istih ukažu na potrebu poduzimanja mjera, tada odgovorna/e KT moraju u okviru svojih nadležnosti kontinuirano dostavljati NKT dodatne obavijesti odnosno moraju kontinuirano i bez odgode obavještavati NKT o svim poduzetim kontrolnim aktivnostima i/ili mjerama i dodatno prikupljenim podacima te dostavljati sve prikupljene podatke elektroničkim putem na obrascu iz alineje 4. stavka 2. članka 7. ovoga Pravilnika.

(4) NKT može na temelju podataka iz obrasca iz stavka 3. ovoga članka donijeti odluku o promjeni obavijesti iz stavka 1. ovoga članka u »Hitnu obavijest«.

Opoziv obavijesti u HR RASFF

Članak 19.

NKT na temelju dostupnih informacija zaprimljenih od KT ili EU RASFF može opozvati obavijesti poslane putem HR RASFF sustava, ako su informacije na temelju kojih je bilo potrebno poduzeti mjere neutemeljene ili ako je obavijest greškom proslijeđena u sustav.

2. EU RASFF

Članak 20.

(1) Sustav brzog uzbunjivanja za hranu i hranu za životinje Europske unije odnosno EU RASFF je mrežni sustav izvještavanja o hrani odnosno hrani za životinje koja predstavlja izravan ili neizravan rizik za zdravlje ljudi, a kojim upravlja Europska komisija.

(2) U EU RASFF su uključene države članice EU, Europska komisija, Europska agencija za sigurnost hrane (EFSA), zemlje kandidati, treće zemlje ili međunarodne organizacije koje imaju sklopljen sporazum s Europskom unijom u skladu s člankom 50. stavkom 6. Uredbe (EZ-a) 178/2002.

(3) Središnja kontakt točka za EU RASFF sustav je Europska komisija – KT EK.

(4) KT EK šalje informacije o obavijestima iz EU RASFF NKT-u Republike Hrvatske sukladno članku 50. stavku 3. zadnjem podstavku i članku 50. stavku 4. Uredbe (EZ-a) 178/2002.

Članak 21.

Razmjena svih obavijesti i podataka između NKT i Europske komisije odvija se sukladno shematskom prikazu iz Priloga 2. koji je tiskan uz ovaj Pravilnik i njegov je sastavni dio.

Članak 22.

(1) Po zaprimanju EU RASFF obavijesti od KT EK, NKT istu obrađuje i uključuje u nacionalni sustav te prosljeđuje daljnje obavijesti sukladno članku 11. ovoga Pravilnika.

(2) Analitička izvješća prispjela kroz obavijesti iz stavka 1. ovoga članka izdana od službenih akreditiranih laboratorija EU priznaju se kao službeni dokumenti i na istima se može temeljiti postupak bez obveze ponavljanja uzorkovanja u RH.

(3) Daljnji postupak se provodi sukladno članku 11. stavku 4., 5. i 6. do članka 19. ovoga Pravilnika.

(4) Dodatne podatke o hrani odnosno hrani za životinje ili materijale koji dolaze u kontakt s hranom, iz članka 12. ovoga Pravilnika, a koja je predmet EU RASFF obavijesti NKT u suradnji s odgovornom/im KT prikuplja od:

– KT EK, tj. iz EU RASFF sustava;

– nadležnih KT u HR RASFF sustavu.

Dostava obavijesti za EU RASFF

Članak 23.

U slučaju iz članka 14. stavka 1. ovoga Pravilnika NKT obavijest za EU RASFF dostavlja KT EK elektroničkim putem na službenim obrascima EU RASFF sustava.

3. POVJERLJIVOST PODATAKA

Članak 24.

Svi podaci iz službenih obavijesti su tajni i ne smiju biti dostupni javnosti osim u slučajevima iz članka 10. Zakona o hrani ako tako zahtijevaju okolnosti, radi zaštite zdravlja ljudi.

4. ZATVARANJE INCIDENTA

Članak 25.

(1) Kada su poduzete sve potrebne aktivnosti i/ili mjere vezane uz incident ili potencijalni incident, te hrana, hrana za životinje odnosno materijali koji dolaze u kontakt s hranom ne predstavljaju rizik za zdravlje ljudi, NKT će na temelju zaprimljenih dodatnih obavijesti zatvoriti incident ili potencijalni incident.

(2) NKT će o zatvaranju incidenta ili potencijalnog incidenta obavijestiti sve uključene KT.

III. PRIJELAZNE I ZAVRŠNE ODREDBE

Članak 26.

Ovaj Pravilnik stupa na snagu osmoga dana od dana objave u »Narodnim novinama«.

Članak 27.

Stupanjem na snagu ovog Pravilnika prestaje važiti Pravilnik o sustavu brzog uzbunjivanja za hranu i hranu za životinje (»Narodne novine« br. 139/09).

Klasa: 011-02/12-01/57

Urbroj: 525-09/0562-12-15

Zagreb, 19. srpnja 2012.

Ministar
Tihomir Jakovina, v. r.

PRILOG 1.

SHEMATSKI PRIKAZ RAZMJENE OBAVIJESTI I PODATAKA U HR RASFF SUSTAVU

![](dodatni/422609.jpeg)

PRILOG 2.

SHEMATSKI PRIKAZ RAZMJENE OBAVIJESTI I PODATAKA IZMEĐU NKT I EUROPSKE KOMISIJE

![](dodatni/422610.jpeg)

Pravilnik, NN 86/2012-1977